Työ- ja elinkeinoministeriölle

Työ- ja elinkeinoministeriö asetti 4.10.2016 työryhmän valmistelemaan liikesalaisuusdirektiivin kansallista täytäntöönpanoa. Samalla työ- ja elinkeinoministeriö asetti työryhmän alaisuuteen erillisen kolmikantaisen jaoston käsittelemään työoikeudelliseen sääntelyyn liittyviä kysymyksiä.

Euroopan parlamentin ja neuvoston direktiivi (EU) 2016/943, annettu 8 päivänä kesäkuuta 2016, julkistamattoman taitotiedon ja liiketoimintatiedon (liikesalaisuuksien) suojaamisesta laittomalta hankinnalta, käytöltä ja ilmaisemiselta (jälj. liikesalaisuusdirektiivi) tuli voimaan kesällä 2016. Sen kansalliselle täytäntöönpanolle säädetty määräaika päättyy 9.6.2018.

Työryhmän tehtävänä oli arvioida kansallisen lainsäädännön muutostarpeet liittyen liikesalaisuusdirektiivin täytäntöönpanoon sekä valmistella tarpeelliset lainsäädännön muutosehdotukset hallituksen esityksen muotoon. Työryhmän alaisen kolmikantaisen jaoston tehtävänä oli käsitellä liikesalaisuusdirektiivin täytäntöönpanoon liittyviä työoikeudellisen sääntelyn kysymyksiä sekä valmistella sitä koskevat lainsäädännön muutosehdotukset.

Työryhmän puheenjohtajaksi määrättiin hallitusneuvos Liisa Huhtala työ- ja elinkeinoministeriöstä. Työryhmän jäseniksi nimitettiin lainsäädäntöneuvos Maarit Leppänen oikeusministeriöstä, vanhempi hallitussihteeri Anne-Mari Mäkinen työ- ja elinkeinoministeriöstä, professori, johtaja Niklas Bruun IPR University Centeristä, asiantuntija Riikka Tähtivuori Elinkeinoelämän keskusliitto EK:sta, pääsihteeri Paula Paloranta Keskuskauppakamarista, lainopillinen asiamies Albert Mäkelä Suomen Yrittäjistä, lakimies Vesa Vuorenkoski Akava ry:stä sekä asianajaja Tom Vapaavuori Suomen Asianajajaliiton edustajana. Työryhmän sihteereiksi määrättiin hallitussihteeri Paula Laine-Nordström työ- ja elinkeinoministeriöstä sekä asianajaja Johanna Lähde.

Työryhmän alaisen työoikeudellisen jaoston puheenjohtajaksi määrättiin vanhempi hallitussihteeri Anne-Mari Mäkinen työ- ja elinkeinoministeriöstä sekä jäseniksi työnantajapuolen edustajina johtaja Hannu Rautiainen Elinkeinoelämän keskusliitto EK:sta sekä lainopillinen asiamies Albert Mäkelä Suomen Yrittäjistä sekä jäseniksi työntekijäpuolen edustajina lakimies Vesa Vuorenkoski Akava ry:stä ja lakimies Päivi Vanninen Ammattiliitto Pro ry:stä.

Työ- ja elinkeinoministeriön päätöksellä 6.6.2017 myönnettiin ero Anne-Mari Mäkiselle liikesalaisuusdirektiivin kansallista täytäntöönpanoa valmistelevasta työryhmästä ja sen alaisesta jaostosta ja määrättiin hänen tilalleen vanhempi hallitussihteeri Seija Jalkanen työ- ja elinkeinoministeriöstä.

Jaoston kokouksiin Hannu Rautiaisen sijasta on osallistunut asiantuntija Mika Kärkkäinen Elinkeinoelämän keskusliitto EK:sta.

Työryhmän toimikaudeksi määrättiin 5.10.2016–15.6.2017. Työryhmän toimikautta jatkettiin työ- ja elinkeinoministeriön päätöksellä 30.9.2017 asti. Työryhmä kokoontui 21 kertaa.

Työnsä aikana työryhmä on kuullut asiantuntijoina Senior Legal Counsel Leena Kuusniemeä Roviolta, asianajaja Jaakko Lindgreniä Dottir asianajotoimistosta, Senior Legal Counsel Jalmari Sasia Neste Oyj:stä, neuvotteleva virkamies Catharina Groopia oikeusministeriöstä, erityisasiantuntija Leena Vettenrantaa oikeusministeriöstä, lakimies Karolina Lehtoa Hansel Oy:stä, ylituomari Kimmo Mikkolaa markkinaoikeudesta ja markkinaoikeustuomari Jussi Karttusta markkinaoikeudesta, toimialajohtaja Mikko Hoikkaa Medialiitosta sekä viestintäoikeuden professori Päivi Korpisaarta Helsingin yliopistosta.

Toimeksiantonsa mukaisesti työryhmä otti valmistelussa huomioon sääntelyn yrityksille aiheuttamat kustannukset ja huomioi yksi yhdestä -mallin, joka ei soveltunut tähän hankkeeseen.

Nyt luovutettava mietintö sisältää työ- ja elinkeinoministeriön toimeksiannon mukaisesti hallituksen esityksen muotoon laaditun ehdotuksen liikesalaisuuslaiksi sekä eräiksi siihen liittyviksi laeiksi. Kyseiset lakiehdotukset sisältävät työryhmän käsityksen mukaan tarpeelliset lainsäädännön muutokset liikesalaisuusdirektiivin täytäntöönpanemiseksi. Työryhmän esittämät muutokset edellyttävät hallituksen esityksen luonnokseen sisältyvien lakiehdotusten lisäksi oikeudenkäynnistä markkinaoikeudessa annetun lain (100/2013), oikeudenkäymiskaaren sekä todistelun turvaamisesta teollis- ja tekijänoikeuksia koskevissa riita-asioissa annetun lain (344/2000) muuttamista.

Ehdotus työsopimuslain muuttamisesta sitä koskevine perusteluineen sekä liikesalaisuuslain työoikeuteen liittyvät kysymykset on käsitelty työoikeudellisessa jaostossa.

Saatuaan työnsä valmiiksi työryhmä kunnioittavasti luovuttaa mietintönsä työ- ja elinkeinoministeriölle.

Mietintöön liittyy palkansaajakeskusjärjestöjen (PSKJ) sekä Suomen Yrittäjien ja Elinkeinoelämän keskusliitto EK:n eriävät mielipiteet.

Helsingissä 18 päivänä lokakuuta 2017

Liisa Huhtala

Maarit Leppänen Seija Jalkanen

Niklas Bruun Riikka Tähtivuori

Paula Paloranta Albert Mäkelä

Vesa Vuorenkoski Tom Vapaavuori

Päivi Vanninen Hannu Rautiainen

Paula Laine-Nordström

 Johanna Lähde